Mahallalarda xotin-qizlar bandligini ta’minlash va salomatligini mustahkamlash markazlari tashkil etiladi

2022 yil 1 iyundan boshlab mahallalarda mahalla fuqarolar yig‘ini huzurida yuridik shaxs maqomiga ega bo‘lmagan quyidagi vazifalarni amalga oshirishni nazarda tutuvchi xotin-qizlarning bandligini ta’minlash va salomatligini mustahkamlash markazlari tashkil etiladi:
ishsiz, ayniqsa qishloq joylarda bola tarbiyasi bilan uyda o‘tirib qolgan ehtiyojmand ayollar, shuningdek, “Temir daftar”, “Ayollar daftari” va “Yoshlar daftari”ga kiritilgan xotin-qizlar bandligini ta’minlash maqsadida mahallalarda tikuvchilik, qandolatchilik, pazandachilik kabi yo‘nalishlarda ishlab chiqarish va xizmat ko‘rsatish faoliyatini yo‘lga qo‘yish;
xotin-qizlar bandligini ta’minlash bilan bir qatorda, mahallalar geografik joylashuvi, aholi soni va ijtimoiy-iqtisodiy rivojlantirish bo‘yicha o‘sish nuqtalarini inobatga olgan holda, tegishli kasblarga va tadbirkorlik ko‘nikmalariga o‘rgatishni tashkil etib, ularning kelgusida o‘zlashtirgan kasblari bo‘yicha tadbirkorlik faoliyatini boshlashiga va uni rivojlantirishiga ko‘maklashish;
xotin-qizlar tadbirkorligini rivojlantirish, bandligini ta’minlash, kasb-hunar egallashi uchun yaratilayotgan imkoniyatlar va imtiyozlar haqida ularni keng xabardor qilish maqsadida zarur ma’lumot va tavsiyalar berib borish;
xotin-qizlar salomatligini mustahkamlash maqsadida fitnes, sheyping kabi sog‘lomlashtirishga mo‘ljallangan xizmat ko‘rsatish faoliyatini ehtiyojmand xotin-qizlar uchun bepul yo‘lga qo‘yish;
sog‘lom turmush tarzini targ‘ib qilish, xotin-qizlar tibbiy madaniyatini rivojlantirish, jismoniy tarbiya-sog‘lomlashtirish va ommaviy sport harakatlarini tibbiyot profilaktikasi bilan birgalikda yo‘lga qo‘yish.   
Belgilab qo‘yilishicha:
markazlarga mahallalarda xotin-qizlar bandligini ta’minlash va salomatligini mustahkamlash markazlarini barpo etish, markazlarga davlat granti ajratish va undan foydalanish tartibi to‘g‘risidagi nizom asosida davlat granti ajratiladi;
markazlar tuman (shahar) hokimliklari tomonidan mahalliy budjetlarning qo‘shimcha manbalari va qonunchilik hujjatlarida taqiqlanmagan boshqa mablag‘lar hisobidan barpo etiladi;
markazlar mahallalar tomonidan tikuvchilik, qandolatchilik, fitnes, sheyping, xotin-qizlarni kasbga o‘qitish faoliyatini tashkil etish uchun tadbirkorlik sub’yektlariga uzoq muddatli ijaraga beriladi.
Markazlar faoliyatini moliyalashtirish manbalari etib quyidagilar belgilanadi:
davlat budjetidan Oila va xotin-qizlarni qo‘llab-quvvatlash davlat maqsadli jamg‘armasi orqali ajratiladigan grantlar;
tadbirkorlik sub’yektlarining o‘z mablag‘lari;
xalqaro moliya institutlari tomonidan ajratiladigan grant mablag‘lari;
qonunchilik hujjatlarida taqiqlanmagan boshqa mablag‘lar.
Qoraqalpog‘iston Vazirlar Kengashi, viloyatlar va Toshkent shahar hokimlari Davlat aktivlarini boshqarish agentligi va Davlat soliq qo‘mitasi huzuridagi Kadastr agentligi bilan birgalikda markazlarni barpo etish uchun har bir mahalladan 300 kvadrat metrgacha bo‘lgan yer maydonini doimiy foydalanish huquqi asosida yoki bo‘sh turgan davlat mulki obektlarini operativ boshqaruv huquqi asosida mahallalarga ajratadi.